KOMMISSIONENS BESLUTNING af 11. juni 1997 om beskyttelsesforanstaltninger over for visse fiskerivarer med oprindelse i Kina (EØS-relevant tekst) (97/368/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 96/43/EF (2), særlig artikel 19, og

ud fra følgende betragtninger:

Der er fundet Vibrio parahaemolyticus i kogte og frosne muslinger med oprindelse i en forarbejdningsvirksomhed i Kina ved import til EF;

forekomsten af Vibrio parahaemolyticus i levnedsmidler skyldes dårlig hygiejne før og/eller efter forarbejdningen af levnedsmidlerne;

forekomsten af Vibrio parahaemolyticus i levnedsmidler kan udgøre en alvorlig fare for menneskers sundhed;

import af produkter fra den pågældende virksomhed i Kina kan derfor ikke længere tillades;

EU-kontrolbesøg i Kina har vist, at kompetencefordelingen og/eller informationsformidlingen mellem de forskellige myndigheder må afklares;

resultaterne af kontrol ved EU's grænsekontrolsteder har vist, at der er en sundhedsrisiko i forbindelse med produktion og forarbejdning af fiskerivarer;

friske fiskerivarer med oprindelse i Kina bør ikke tillades, så længe forholdene ikke er blevet kontrolleret ved et EU-kontrolbesøg på stedet, og dette kontrolbesøg bør omfatte kontrol af hygiejnen om bord på fiskerfartøjer;

der bør derfor udtages prøver af forarbejdede og frosne fiskerivarer fra Kina, når de frembydes til import på EU's grænsekontrolsteder, for at det kan godtgøres, at de er sunde;

en revision af denne beslutning må afhænge af resultaterne af EU-kontrol på stedet og af resultaterne af medlemsstaternes undersøgelser ved import af produkter fra Kina;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Denne beslutning gælder for fiskerivarer, ferske, frosne eller forarbejdede, med oprindelse i Kina.

Artikel 2

1. Medlemsstaterne forbyder import af friske fiskerivarer med oprindelse i Kina.

2. Ud over stk. 1 forbyder medlemsstaterne import af fiskerivarer i enhver form med oprindelse i følgende virksomhed i Kina: Quindao Hongdao Fisheries Group, Corp Fish Plant, Yang Mao Tan, Hongdao Quindao kode nr. 3700/D2539.

Artikel 3

Medlemsstaterne underkaster ved anvendelse af hensigtsmæssige stikprøvekontrolplaner og metoder til påvisning alle sendinger af frosne eller forarbejdede fiskerivarer med oprindelse i Kina en mikrobiologisk undersøgelse for at sikre, at de pågældende varer ikke indebærer nogen risiko for menneskers sundhed. Undersøgelsen udføres navnlig med henblik på påvisning af forekomst af Salmonella og Vibrio spp.

Artikel 4

Medlemsstaterne tillader kun, at de produkter, der er nævnt i artikel 1, importeres til deres område eller afsendes til en anden medlemsstat, hvis resultaterne af den undersøgelse, som er nævnt i artikel 3, er gunstige.

Artikel 5

Alle omkostninger i forbindelse med anvendelsen af denne beslutning påhviler afsenderen, modtageren eller deres stedfortræder.

Artikel 6

Denne beslutning skal tages op til revision inden den 30. september 1997 på grundlag af oplysninger fra medlemsstaterne om resultaterne af de i artikel 3 omhandlede undersøgelser og på grundlag af resultaterne af et EU-kontrolbesøg på stedet.

Artikel 7

Denne beslutning er rettet til medlemsstaterne.

Udfærdiget i Bruxelles, den 11. juni 1997.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 31. 12. 1990, s. 1.

(2) EFT nr. L 162 af 1. 7. 1996, s. 1.